b"\n_START_ARTICLE_\nContes b\xc3\xa0rbars\n_START_SECTION_\nDescripci\xc3\xb3\n_START_PARAGRAPH_\nRepresenta tres figures assegudes en un fons bosc\xc3\xb3s. La figura en primer pla \xc3\xa9s una nativa nua pintada amb tonalitats lluminoses i amb una llarga cabellera p\xc3\xa8l-roja coronada de flors. La segona figura, tamb\xc3\xa9 nua i m\xc3\xa9s fosca, \xc3\xa9s un ser androgin, de sexe indefinit, assegut en posici\xc3\xb3 del lotus tradicional en l'art hind\xc3\xba i budista. Al fons, una tercera figura d'aspecte inquietant sembla observar les altres dues amb la m\xc3\xa0 recolzada en el ment\xc3\xb3. Est\xc3\xa0 vestit amb la t\xc3\xbanica femenina imposada pels missioners. T\xc3\xa9 urpes en els peus, els ulls s\xc3\xb3n verds felins i la barba i el cabell tamb\xc3\xa9 s\xc3\xb3n rojos._NEWLINE_En el fons hi ha alguns arbres tapats per un n\xc3\xbavol blanc de boira i flors de lil\xc3\xa0s. A terra hi ha unes fruites.\n_START_SECTION_\nContext\n_START_PARAGRAPH_\nL'any 1902, Gauguin tenia 54 anys i estava instal\xc2\xb7lat a Atuona, capital d'Hiva Oa. Estava malalt, amb problemes al cor, dolors a les cames, problemes de vista i amb nost\xc3\xa0lgia d'Europa on deia que volia tornar. Fa amistat amb alguns natius: Tioka, el seu ve\xc3\xad, diaca de la parr\xc3\xb2quia protestant i coneixedor de les tradicions marquesanes; Ha\xca\xbbapuani, sacerdot-bruixot; i la seva dona Tohotaua que pintar\xc3\xa0 com a model._NEWLINE_Era conscient del seu estat. El novembre de 1901, setze mesos abans de morir, havia escrit: \xc2\xabDemano nom\xc3\xa9s dos anys de salut [...] per arribar a una certa maduresa en el meu art\xc2\xbb. Durant aquesta \xc3\xa8poca llegeix i escriu molt. Redacta L'Esprit moderne et le Catholicisme, un assaig de cr\xc3\xadtica religiosa, i Racontars de rapin, tractat d'art i d'est\xc3\xa8tica.\n_START_SECTION_\nPersonatges\n_START_PARAGRAPH_\nLa figura en primer pla \xc3\xa9s la model Tohotaua, cristianitzada Sara, caracter\xc3\xadstica per la seva cabellera p\xc3\xa8l-roja. La va pintar en diferents quadres, destacant a Dona amb ventall pintat a partir d'una fotografia d'estudi. El p\xc3\xa8l-roig \xc3\xa9s rar entre els polinesis, tot i que no \xc3\xa9s estrany i ja va ser notat en els primers contactes amb els europeus. Tohotaua provenia de l'illa ve\xc3\xafna de Tahuata i era la dona del bruixot Ha\xca\xbbapuani, tots dos amics de Gauguin._NEWLINE_La figura en segon pla probablement est\xc3\xa0 inspirada en una estatura de Buda del temple de Borobudur, del que Gauguin en tenia algunes fotografies. \xc3\x89s la mateixa figura que la representada a El bruixot d'Hiva Oa. En aquest quadre est\xc3\xa0 dret i amb la capa t\xc3\xadpica d'un tau\xca\xbba, una mena de sacerdot iniciat en els vells costums de les Marqueses. Remet immediatament a Ha\xca\xbbapuani, el marit de Tohotaua, per\xc3\xb2 no es correspon amb les fotografies seves sin\xc3\xb3 amb una segona fotografia de Tohotaua. Ha\xca\xbbapuani va ser iniciat en la cultura marquesana antiga i va ser cristianitzat per missioners protestants hawaians amb el nom d'Isaac. A difer\xc3\xa8ncia dels missioners anglesos i francesos, els missiones hawaians eren polinesis de ra\xc3\xa7a i llengua i no buscaven la ruptura amb les tradicions antigues sin\xc3\xb3 una evoluci\xc3\xb3 vers el cristianisme. Aix\xc3\xb2 el permetia compaginar el rol tradicional i el cristi\xc3\xa0, fins a l'arribada de missioners cat\xc3\xb2lics francesos que el van reduir a mestre de cerim\xc3\xb2nies i rituals (tuhuna o\xca\xbbono). El seu coneixement de la cultura tradicional fascinava a Gauguin._NEWLINE_La figura del fons \xc3\xa9s del vell amic Meyer de Haan amb qui havia treballat a Le Pouldu (Bretanya), instal\xc2\xb7lats en l'hostal de Marie Henry. De Haan havia mort el 1895 i Gauguin recupera la seva mem\xc3\xb2ria en terres polin\xc3\xa8sies. De Haan era un jueu holand\xc3\xa8s, home molt culte amb coneixements cabal\xc3\xadstics, religiosos i filos\xc3\xb2fics. Per a Gauguin, De Haan representava el paradigma de cultura filos\xc3\xb2fica i liter\xc3\xa0ria, un saber entre demon\xc3\xadac i m\xc3\xa0gic. Per altra banda, De Haan era p\xc3\xa8l-roig i amb un aspecte f\xc3\xadsic poc afavorit, d'estatura baixa i gepa prominent. Gauguin va retratar a De Haan de forma ir\xc3\xb2nica i grotesca amb una fesomia exagerant l'aspecte demon\xc3\xadac i fel\xc3\xad. Era tant el representant d'obscurs sabers com la guineu astuta que aconsegueix els favors sexuals. Gauguin substitueix la roba vermella per una t\xc3\xbanica violeta identificada com el vestit femen\xc3\xad imposat pels missioners. Es repeteix la natura morta amb fruits en el primer pla, els dos llibres s\xc3\xb3n substitu\xc3\xafts per les dues dones i la l\xc3\xa0mpada per flors d'iris i lotus. La inspiraci\xc3\xb3 del personatge ja no prov\xc3\xa9 de la literatura europea, representada pels dos llibres, sin\xc3\xb3 de la cultura oriental i el primitivisme polinesi. Estant a Tahit\xc3\xad ja va fer una xilografia de la mateixa figura acompanyada de dues dones.\n_START_SECTION_\nHistorial\n_START_PARAGRAPH_\nEl quadre est\xc3\xa0 entre els cinc \xc3\xbaltims que va enviar a Fran\xc3\xa7a, al seu marxant Ambroise Vollard. Van arribar l'octubre de 1903, quan Gauguin ja era mort. El col\xc2\xb7leccionista i fundador del Museu Folkwang de Haguen (Alemanya), Karl Ernst Osthaus, s'hi va interessar per\xc3\xb2 queixant-se que el preu fixat era massa alt. Vollard va considerar que una vegada mort Gauguin ja no tenia el comprom\xc3\xads de mantenir el preu i finalment li va vendre l'any 1904. L'any 1922, despr\xc3\xa9s d'una fusi\xc3\xb3 de museus, es va traslladar al Museu Folkwang d'Essen."